מספר פנימי: 2015698

הכנסת העשרים

**יוזמים: חברי הכנסת** **נחמן שי**
 **קסניה סבטלובה**
 **מיכל בירן**
 **איתן כבל**
 **אורן אסף חזן**
 **יעל כהן-פארן**
 **יואל חסון**
 **זוהיר בהלול**
 **איל בן ראובן**
 **מיכל רוזין**
 **תמר זנדברג**
 **מיקי לוי**
 **יחיאל חיליק בר**
 **מרב מיכאלי**
 **אורלי לוי אבקסיס**
 **מרדכי יוגב**
 **איציק שמולי**
 **ענת ברקו**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/4164/20

הצעת חוק פיקוח על מוצרים בבסיסי צבא הגנה לישראל, התשע"ז–2017

|  |  |  |
| --- | --- | --- |
| מטרה | 1. | מטרתו של חוק זה להסדיר סל מוצרי בסיס שיימצאו בכל מזנון בשרי או חלבי בבסיס צבאי. |
| קביעת סל מוצרי בסיס | 2. | שר הביטחון יקבע מוצרי בסיס לעניין חוק זה ואת מחיריהם המרביים.  |
| הוראות לעניין התקשרות עם זכיין | 3.  | לא יתקשר משרד הביטחון או צבא הגנה לישראל עם זכיין להפעלת מקום לממכר מוצרי מזון בבסיס של צבא הגנה לישראל, אלא אם כן התחייב הזכיין, במסגרת ההתקשרות, כי ימכור במקום שיפעיל את מוצרי הבסיס שקבע השר לפי סעיף 2, ובמחיר שלא יעלה על המחיר שנקבע לפי אותו סעיף.  |
| ביצוע ותקנות  | 4. | שר הביטחון הממונה על ביצוע חוק זה, והוא רשאי להתקין תקנות לביצועו.  |
| תחילה | 5. | תחילתו של חוק זה שישה חודשים מיום פרסומו.  |

דברי הסבר

מרבית המזנונים בצה"ל, חלביים ובשרים, מופעלים על ידי זכיינים חיצוניים, הניגשים מדי תקופה למכרז להפעלת מקום לממכר מוצרי מזון בשטח צבאי. כיום כללי המכרז אינם מחייבים זכיין המפעיל מזנון לספק סל של מוצרים או פיקוח על מחיר המוצרים הנמכרים במקום, כך שאלו יהיו נגישים לכלל חיילות וחיילי צה"ל ללא קשר למצבם הסוציו-אקונומי.

הצעת החוק נועדה לחייב זכיין מזנון חלבי או בשרי הפועל בבסיס צבאי, לספק סל מוצרים בסיסי שיימצא בכל מזנון. כמו כן, ייקבע סכום מרבי אותו ניתן יהיה לגבות בעבור כל אחד ממוצרי הסל. מוצע להסמיך את שר הביטחון לקבוע את הרכב סל המוצרים, גודל הסל והמחיר המרבי שניתן יהיה לגבות עבור כל מוצר.

כמו כן, מוצע לקבוע כי משרד הביטחון או צבא ההגנה לישראל לא יתקשרו עם זכיין להפעלת מקום לממכר מוצרי מזון בבסיס צבאי, אלא אם כן התחייב הזכיין, במסגרת ההתקשרות, כי במקום שיפעיל יימכרו מוצרי הבסיס שקבע השר לפי סעיף 2 במחיר שלא יעלה על המחיר שנקבע לפי אותו סעיף.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ב באייר התשע"ז – 8.5.17